
Parlamentul  României

Camera  Deputaţilor

Comisia pentru industrii si servicii






                 Bucureşti, 03.07.2008
                                                   


      Nr.23/287/2008
AVIZ

asupra proiectului de Lege privind aprobarea Ordonanţei de urgenţă a Guvernului nr.26/2008 pentru  modificarea şi completarea Legii nr.295/2004 privind regimul armelor şi muniţiilor



În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată în regim de urgenţă, pentru aviz care va fi transmis Comisiei pentru apărare, ordine publică şi siguranţă naţională, cu proiectul de Lege privind aprobarea Ordonanţei de urgenţă a Guvernului nr.26/2008 pentru modificarea şi completarea Legii nr.295/2004 privind regimul armelor şi muniţiilor, transmis cu adresa nr. P.L.x 362 din 17 iunie 2008, înregistrat sub nr.23/287 din 18 iunie 2008.


Consiliul Legislativ, cu avizul nr.221/29.02.2008, avizează favorabil proiectul de ordonanţă de urgenţă cu observaţii şi propuneri preluate de iniţiator.



Senatul, în  şedinţa din 19 mai 2008, a adoptat proiectul de lege.



Proiectul de Lege are ca obiect de reglementare modificarea şi completarea Legii nr.295/2004 privind regimul armelor şi muniţiilor, având în vedere:

- pe baza reglementărilor existente este permisă autorizarea procurării armelor neletale în urma unei simple notificări la organul de poliţie, document care se eliberează fără îndeplinirea vreunor condiţii de către solicitant;

- lipsa unor reglementări clare privind omologarea armelor şi muniţiilor produse sau introduse pe teritoriul României, liniile tehnologice de producere a acestora;

- necesitatea privind introducerea unui regim juridic distinct privind deţinerea, procurarea, portul şi folosirea armelor neletale, respectiv a celor cu aer comprimat, precum şi obligaţia de a obţine certificatul de deţinător, cu condiţia îndeplinirii unor condiţii prealabile.


Examinarea proiectului de Lege a avut loc în şedinţa comisiei din data de 03 iulie  2008. 



În urma dezbaterilor, membrii comisiei au hotărât, în unanimitate, avizarea favorabilă a proiectului de Lege.



Prin obiectul de reglementare şi conţinutul său, proiectul de Lege face parte din categoria legilor organice.



În conformitate cu prevederile art.75 din Constituţia României, republicată, Camera decizională pentru acest proiect de Lege este Camera Deputaţilor.

PREŞEDINTE,
Iulian Iancu
Consilieri parlamentari, 
Silvia Vlăsceanu
Isabela Robe

